แจงไอเอ็มเอฟทุนยังไหลเข้าคุมเงินเฟ้อยาก
ธปท.ออกนโยบายการเงินลำบาก ขึ้นดอกเบี้ย ดูแลเงินเฟ้อ แต่ต้องระวังเงินทุนไหลเข้า
21 ส.ค. 2554

ธปท.ออกนโยบายการเงินลำบาก ขึ้นดอกเบี้ย ดูแลเงินเฟ้อ แต่ต้องระวังเงินทุนไหลเข้า 
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) กล่าวในการประชุมคณะกรรมการการเงิน และนโยบายการเงินระหว่างประเทศ กองทุนการเงินระหว่างประเทศ (ไอเอ็มเอฟ) ที่กรุงวอชิงตัน ดี.ซี. สหรัฐว่า ประเทศเกิดใหม่ รวมทั้งประเทศไทยกำลังประสบปัญหาท้ายทายอย่างมากในการดำเนินนโยบายการเงิน ช่วงที่การฟื้นตัวของเศรษฐกิจโลกยังมีความเสี่ยงด้านลบ และมีการไหลเข้าของเงินทุนจากต่างประเทศจำนวนมาก และผันผวนสูง 
สถานการณ์นี้ทำให้การตัดสินใจนโยบายการเงินยากมากขึ้น เพราะประเทศไทยอยู่ระหว่างการปรับขึ้นอัตราดอกเบี้ยนโยบายไปสู่สมดุล เพื่อดูแลการเพิ่มขึ้นของเงินเฟ้อ
นายประสารชี้ว่า ไอเอ็มเอฟควรเข้ามาแก้ปัญหาการดำเนินนโยบายทางการเงินของประเทศเศรษฐกิจขนาดใหญ่ ที่มุ่งเน้นกระตุ้นเศรษฐกิจระยะสั้น ไม่ได้ปฏิรูปโครงสร้างจนส่งผลกระทบต่อประเทศเศรษฐกิจเกิดใหม่
“ไอเอ็มเอฟควรที่จะหาทางในการแก้ปัญหาอย่างไม่ลำเอียงไปข้างใดข้างหนึ่ง” นายประสาร กล่าว